Vlasi Vlahovići
Vlasi Vlahovići (Vlacouich vlachus, vlachi Vlachouich, Vlachouichi) bili su smješteni na području današnjeg naselja Vlahovići kod Ljubinja, koje je dobilo ime po njima. Vezani su i za lokaciju pod imenom ‘Bioska’, koja se za njih veže 1462. godine. Vlasi Vlahovići spominju se od 1368. godine. Katunari Vlahovića su iz istog roda i prate se kroz čitavo stoljeće. To su: Ostoja Vlahović, Vučihna i Stjepko Vlahović, Bijela Vučihnić, Vlađ Bijelić i Vukoslav Vlađević. Jedan od sinova Vučihne Vlahovića, Vukac Vučihnić, zabilježen je na natpisu u selu Vlahovići kod Ljubinja. Natpis je nastao poslije 1435. godine. Seniori vlaha Vlahovića su vlastela Pavlovići, a kasnije Kosače. Vlahovići se bave stočarstvom i prijevozom robe. Augusta 1435. godine Vlah Vlahović Bijela Vučihnić, čovjek vojvode Radoslava Pavlovića obavezao se dubrovačkom vlastelinu Tripku Bundiću prevesti 53,5 tovara soli i tri tovara tkanina od Dubrovnika do Podborča po cijeni od pet perpera po tovaru.